Hyvät yliopistolaiset ja yliopiston ystävät

Tervetuloa yliopiston vuosipäiväjuhlaan. ”Valtioneuvosto on, asian oltua raha-asiain valiokunnan käsiteltävänä, tänään tapahtuneessa esittelyssä päättänyt hyväksyä Vaasan kauppakorkeakoulun säätiön .. anomuksen ja hyväksynyt Vaasan kauppakorkeakoulun valtionavustusta saavaksi kauppakorkeakouluksi”. Näin päätti valtioneuvosto 27.tammikuuta 1966 – 35 vuotta sitten. Ensimmäinen lukuvuosi alkoi sitten syksyllä 1968.

Säätiö oli perustettu 21 maaliskuuta 1961 tarkoituksena käynnistää Vaasassa korkeakoulu ylintä kaupallista opetusta varten. Säätiö viettää myöhemmin keväällä 40 vuotis-juhlaansa. Silloin on hyvä palata tarkastelemaan lähemmin yliopiston alkutaivalta. 

Vaasan kauppakorkeakoulun perustamista vastustivat etenkin kauppakorkeakoulut samoista syistä kuin nytkin vastustetaan kauppatieteellisen ja teknillisen koulutuksen laajentamista maassamme. Koulutettujen lisääntynyt tarve tunnustettiin mutta uuden yksikön pelättiin laskevan tasoa.

Paikallisella aloitteellisuudella ja valtakunnallisella vaikuttamisella hanke saatiin lopulta menestykselliseen päätökseen. Nyt on jo 10 vuotta ehtinyt kulua siitäkin kun Vaasan korkeakoulu muutettiin yliopistoksi. 

Alueelliset yliopistot ovat vakiinnuttaneet asemansa ja epäilyksistä huolimatta ovat osoittautuneet innovatiivisiksi tutkijoiksi ja tuottavat laadukkaita perus- ja jatkotutkintoja.

60 luvun aluepolitiikan tuotteet ovat tehneet sen mitä niiltä odotettiinkin. Yliopistot  ovat tärkeitä vetovoimatekijöitä ja vaikuttavat kaupunkien ja aluekeskusten vahvistumiseen ja alueen elinkeinoelämän kilpailukykyyn. Kovin ratkaisevia rakenteellisia ja toiminnallisia muutoksia yliopistojen peruskoulutustehtäviin ei ole sittemmin tehty. Ympäristön odotukset yliopiston vaikutuksiin ovat sen sijaan muuttunut merkittävästi. Yliopiston alojen ja rakenteiden odotetaan vastaavan alueen elinkeinoelämän painopisteitä. Suurimmat odotukset kohdistuvat tekniikkaan, liiketoimintaosaamiseen ja biotieteisiin. Pääministeri Lipposen edistämä uusi aluepolitiikka pyrkii löytämään tavan, jolla yliopistot voitaisiin vielä vahvemmin liittää alueelliseen kehitystyöhön. 

Tähän tarvitaan yliopiston ja yliopiston tukijoiden aloitteellisuutta kuten tarvittiin kauppakorkeakouluakin perustettaessa. Omat ratkaisut ja aloitteet tutkimuksessa ja koulutuksessa antavat signaalin siitä mihin toimintaa halutaan suunnattavan. 

Kulunut vuosi on ollut Vaasassa ja Vaasan yliopistossa rakenteiden kehittämisen aikaa. Levón-instituutti on yhdistänyt yliopiston täydennyskoulutus- ja tutkimuspalvelut saman katon alle. Technobothnia Oy on käynnistynyt erillislaitoksen aloittamaa tekniikan tutkimuspalvelutyötä edistämään Yliopiston, ammattikorkeakoulujen ja Teknologiakeskus Merinova Oy:n perustamana. Tekniikan perustutkimuksen edistämiseksi on merkittävän lahjoituksen avulla perustettu Tekniikan tutkimusinstituutti, jonka tavoitteena on rahoittaa korkeatasoista ja uusia uria aukovaa tekniikan tutkimusta. 

Vaasan kaupungin ja elinkeinoelämän myötävaikuttamana on Vaasaan saatu Valtion teknillisen tutkimuskeskuksen VTT Energia tutkimusyksikkö joka on sijoittunut tietotekniikan ja tuotantotalouden laitoksen tiloihin. Palosaaren yrityskeskus on profiloinut toimintaansa ja Palosaaren kampusalueesta on hyvää vauhtia kehittymässä Vaasan tiedepuisto. Merinova kiinteistöt Oy on käynnistänyt liiketilan rakentamisen teknologiayrityksille Runsorin alueelle. Vaasan tiedekirjasto valmistuu kuluvan kevään aikana palvelemaan yliopiston, Österbottens högskolanin ja Svenska handelshögskolanin opiskelijoita ja tutkijoita. Kirjastossa on kotipaikka Vaasan oppimiskeskuksella – Vaasan ratkaisuna Suomen virtuaaliyliopistolle. Yliopistojen ja ammattikorkeakoulujen rakentaminen jatkuu Vaasassa voimakkaana. Alueen toimijoilla tuntuu olevan yhteinen näkemys suunnasta. 

Nämä rakenteet eivät ole syntyneet sattumalta vaan osin vastauksena ajan trendeille ja myös haasteina ja tarjouksina uusille mahdollisuuksille tieteen, osaamisen ja oppimisen organisaatioina. Tarkoituksena on kehittää yliopiston omaa organisaatiota sekä yliopistoa lähellä olevia toimintoja siten, että ne paremmin kykenisivät vastaamaan tutkimus- ja koulutusmaailman ilmiöihin. Pyrimme rakentamaan vahvoja organisaatioita, jotka voisivat luoda omia toimintaperiaatteita ja osallistua kansalliseen ja kansainväliseen keskusteluun omista perustelluista lähtökohdistaan.

Mitä tapahtuu koulutuksen ja tutkimuksen maailmassa, johon paikallisilla ratkaisuilla tulisi pystyä vastaamaan?

Tutkimus kehittyy ohjelmalliseksi. Suomen Akatemia, TEKES, EU rahoittavat yhä suurempia tutkimusohjelmia. Näihin mukaan pääsy edellyttää riittävän suuria yksiköitä ja vahvaa joustavaa verkostoa. Soveltavampi tutkimus ja kehitystyö on myös ohjelmallista ja sitoutuu ajankohtaisiin teemoihin ja teknologian siirtoon. 

Suomen ja Euroopan tiedepolitiikassa uskotaan kohdistettuun, profiloituun rahoituspanostukseen. Odotetaan lisäarvoa usean tahon yhteiselle sijoitukselle. Perustutkimuskin kehittyy kohti tilaustutkimusta. Suomalainen professori voi kutakuinkin vapaasti valita tutkimuksensa teemat – edellyttäen että hän ei tarvitse tutkimuksessaan muuta resurssia kuin normaalit laitoksen tai yliopiston hallinnassa olevat resurssit. Muussa tapauksessa tutkija joutuu hakemaan rahoitusta ja etsii sellaisen lähteen joka haluaa rahoittaa aihepiirin tutkimusta. 

Tutkimuksen ja tuotekehityksen volyymi siirtyy yliopistoilta yrityksiin. Yhteistyö on lisääntynyt vahvasti, mutta silti yritysten rahoittamasta tutkimus- ja kehitystyöstä vain 1,4% teetetään yliopistoissa. Kun yliopiston tehtävänä on tuottaa yrityksille tuotekehitystehtäviin pätevää tutkimushenkilökuntaa pitäisi yhteistyön olla selvästi laajempaa. Yritysten tutkimustoiminta ei ole samalla tavalla uusintavaa kuin yliopistojen. Yritykset kouluttavat henkilökuntaansa uusiin tutkimustehtäviin, mutta metodinen ja kysymyksenasetteluun liittyvä osaamispohjaa on helpommin kaventuva kuin laajentuva ja uusia etsivää. 

Kun teollisuus rahoittaa tutkimusta, on ensisijaisena yritysten omistajien ja rahoittajien näkökulma – tutkimuksen tuloksilla tavoitellaan uusia tuoteideoita parempia tuotteita tai tuotannon ja valmistuksen menetelmiä. Julkisin varoin rahoitettava tutkimus olisi kehitettävä vastaamaan tähän rakenteelliseen haasteeseen. Tällä hetkellä suuri osa julkisen vallan rahoituksesta menee teollisuuden yhteistyöprojekteihin – tavallaan täydentämään tuotekehitystyyppistä tutkimusta. 

Tutkimuksen varojen kohdistaminen on luonnollisesti perimmältään poliittinen päätös. Yliopisto tarjoaa mielellään myös sellaisen vaihtoehdon, jossa suurempi osuus tutkimusvaroista kohdistetaan yliopistoille - yliopistojen päätettäväksi. Nykyinen ohjelmaperusteinen tutkimusrahoitus on osoittautunut tuottavaksi. Suomalaiset patentit sekä julkaisujen määrä painopistealoilla on kasvanut voimakkaasti. Tämä näkyy mm. Suomen Akatemian ”Tieteen tila”-raportissa. 

Tosin ei ole mitään näyttöä siitä, etteikö jokin muukin asiantuntemukseen perustuva lisääntyvien tutkimusvarojen kohdistamismalli voisi päätyä samaan tulokseen. Joka tapauksessa tutkimuspoliittinen ohjaaminen on selvästi vahvempaa kuin parikymmentä vuotta sitten. 

Yliopistojen rahoitusmalli on myös vahva tutkimusta ohjaava instrumentti. Perusrahoituksen malli ohjaa sellaiseen tutkimukseen, joka tuottaa väitöskirjoja. Tämä korostaa yliopiston tehtävää tutkijakouluttajina ja tarvetta kiinnittää tutkimus vahvasti koulutukseen. Myös soveltavien tutkimushankkeitten tehtäviin on koulutettava riittävästi tutkijoita. Yliopistojen sisällä pitää olla hyvää osaamista niin perus- kuin soveltavankin tutkimuksen tarpeisiin. 

Yliopiston tutkimusstrategian tulisi toimia tämän perusrakenteen mukaisesti. Omin tutkimusvaroin tuetaan uusiutuvaa tieteen ja tutkijan intressistä lähtevää tutkimustyötä. Soveltavan tutkimuksen toteutuksen ratkaisuksi sopisi elinkeinoelämän ja yliopiston yhteinen tutkimuslaitos. Eri ministeriön alla toimivia sektoritutkimusyksikköjä tulisi suunnata yliopistoyhteistyöhön. Tällaisessa yksikössä on mahdollista luoda ura teollisuustutkijana ja säilyttää yhteydet yliopistoon. Tutkijakoulutukseen käytetään sekä yliopiston, että tutkimusta rahoittavien julkisten organisaatioiden varoja. Tutkijakoulut ovat yhä enemmän vastuussa jatkokoulutuksesta. Erityisenä haasteena on kehittää sellaisia toimintamalleja, joissa yritykset voisivat rahoittaa pitkäkestoista tutkijakoulutusta.

Koulutuksen alalla on toimijoita ja etenkin rahoittajia huomattavasti vähemmän kuin tutkimuksessa. Koulutuksen kokonaisrahoitus ei ole seurannut jyrkästi kasvavaa tutkimustoiminnan panostusta. Tutkimustoiminnan henkilöstötarvetta ei voida täysin tyydyttää yliopiston perusrahoituksella.

Yliopistojen ja ammattikorkeakoulujen roolista käydään tiivistä keskustelua. Ammattikorkeakouluratkaisun kanssa samaan aikaan ollaan Euroopassa kulkemassa kohti yhdentyvää koulutusrakennetta. Suomen koulutusjärjestelmää kehitetään kahden erillisen pilarin mallin mukaan. Käytännön hankkeissa yliopisto ja ammattikorkeakoulut ovat löytäneet toisensa. Tiloja ja ohjelmia suunnitellaan yhdessä. Tässä Vaasa on ollut edelläkävijä. 

Arviointineuvosto on organisoinut Suomen yliopistojen kansainvälisen arvioinnin. Arviointihankkeissa on käytetty erilaisia menetelmiä yliopistojen tarpeen ja aloitteitten mukaisesti. Nyt arviointineuvoston uudella toimikaudella on edessä uudet haasteet. Euroopan rehtorien neuvosto CRE valmistelee hanketta eurooppalaiseksi tutkintojen akkreditoinniksi. Tämä hanke liittyy Bolognan  prosessiin - eurooppalaisen tutkintojärjestelmän kehittämiseksi. Esitys akkreditointimallista pyritään esittelemään jo toukokuussa opetusministerien tapaamisessa Prahassa. Suomessa tutkintoja ei varsinaisesti akkreditoida. Kun yliopisto on saanut oikeuden tieteenalan tutkinnon myöntämiseen, on tämä oikeus lähes peruuttamaton. Eurooppalaisen akkreditoinnin tarpeen aiheuttavat yksityiset yliopistot, joiden tutkintojen hyväksymistä varten arviointia halutaan kehittää. Kansainvälisen vertailukelpoisuuden takaamiseksi laatuleima on tarpeen.

Arvelen, että Suomen yliopistot lähtevät vapaaehtoisen akkreditoinnin tielle, koska se on tapa vakuuttaa kansainväliset kumppanit koulutuksen ja tutkimuksen riittävästä tasosta. Suomalaiset arvioinnit ovat antaneet hyvää kokemusta, mutta akkreditointi tyyppiseen arviointiin on Suomessa vielä matkaa.

Yliopistojen alempia tutkintoja kehitetään opetusministeriön kehotuksesta itsenäisiksi yliopistollisiksi tutkinnoiksi. Suomen tutkintorakenne sisältää jo ainakin muodollisesti alemman ja ylemmän tutkinnon. Tekniikan koulutusyksikötkin aikovat kehittää tutkinnon alkuosasta kandidaatin tutkinnon. Kaikilla aloilla ei alemmalla tutkinnolla ole kuitenkaan selvää roolia. Alemman tutkinnon tarvetta ei pidä perustella hätäpoistumistienä kesken jääneistä opinnoista, vaan tapana rytmittää ja jaksottaa opintoja.

Yliopiston tulee pitää kiinni nykyisen mukaisesta kokonaisrakenteesta ja tavoitteesta kouluttaa kaikista opiskelijoista maistereita. On kuitenkin mahdollista kehittää tutkintoa joustavaan suuntaan, josta Vaasan yliopistolla on jo hyvää kokemusta. Maisteriohjelmat ja muuntokoulutusohjelmat antavat mahdollisuuden yhdistää eri alojen tutkintoja ja vaikkapa vaihtaa alaa tutkinnon keskellä.

Voitaisiin ajatella että tutkinnon alkuosa antaa tieteenalan perusosaamisen siten, että siitä on mahdollisuus jatkaa tutkimusorientoituneelle maisteri/tohtori linjalle tai ammatillisemmin suuntautuneelle maisteri-linjalle. Maisteri-linjalla voisi kannustaa vaihtamaan alaa tai suuntausta. Näin tulisivat mahdolliseksi esimerkiksi ammattikorkeakoulututkinnoille rakentuvat maisteriohjelmat tai muun alan osaamiseen perustuvat koulutussisällöt. Vaasan yliopiston tarjontaan sopisivat erinomaisesti esimerkiksi eri alojen perusosaamiseen rakentuvat viestinnän tutkinnot, jolloin koulutettaisiin viestinnän asiantuntijoita joilla jo on ammattikieli ja ammattikäytäntö hallussa. Kulttuurin markkinoijista on kysyntää samoin esimerkiksi lääketieteen, hallinnon, pedagogiikan tietotekniikka-asiantuntijoista. Kauppatieteen osaamiseen olisi mahdollista yhdistää halutun toimialan perusosaamista eri oppilaitosten yhteistyönä. Näitä alanvaihtajia ei välttämättä löydy vain omasta yliopistosta. Tulisi jatkaa jo aloitettua työelämässä kokeneiden alanvaihtajien rekrytointia Vaasan alueelta, etelästä tai ulkomailta.

Hyvät kuulijat

Koulutuksen ja tutkimuksen rakenteet kehittyvät osana kansallista ja kansainvälistä kehitysprosessia. Yliopiston toimintaa ja omia rakenteita on kehitettävä siten, että pystymme vastaamaan näihin aloitteisiin. Rakenteet tarjoavat vain puitteet tutkimukselle ja koulutukselle. Samalla on kiinnitettävä huomio sisältöihin. Tutkimuksen on oltava korkeatasoista ja pyrittävä uuteen tietoon ja tiedon soveltamistaitoon. Koulutuksen kehittämisessä on huolehdittava korkeasta laadusta ja sekä opiskelijoita että työnantajia kiinnostavasta sisällöistä. 

Tiedekunta on yliopiston tunnusmerkki ja tutkimushallinnon perusrakenne. Yliopiston tiedekuntarakenteen uudistamisesta ja hallintomallista käydään tiivistä keskustelua. Pyrimme löytämään ratkaisun, joka parantaisi mahdollisuuksiamme järjestää tutkimus- ja koulutustoiminta palvelemaan paremmin tiedeyhteisöä, yhteiskuntaa ja opiskelijoitamme. Rakenteet tarvitsevat elävän sisällön.

